РЕПУБЛИКА СРБИЈА

НАРОДНА СКУПШТИНА

Одбор за Косово и Метохију

15 Број: 06-2/224-16

18. октобар 2016. године

Б е о г р а д

З А П И С Н И К

ДРУГЕ СЕДНИЦЕ ОДБОРА ЗА КОСОВО И МЕТОХИЈУ

ОДРЖАНЕ 17. ОКТОБРА 2016. ГОДИНЕ

Седница је одржана у Малој сали Дома Народне скупштине са почетком у у 10,00 часова.

Седницом је председавао мр Милован Дрецун, председник Одбора.

 Седници су присуствовали: Горан Богдановић, заменик председника Одбора и чланови Одбора:Мирко Крлић, Миодраг Линта, Милован Кривокапић, Тања Томашевић Дамјановић, Звонимир Стевић, Божидар Делић, Миљан Дамјановић, Гордана Чомић, Мирољуб Станковић, Бошко Обрадовић и Славиша Ристић и заменици чланова Одбора: Александар Марковић, Владимир Петковић, Марко Благојевић, Соња Влаховић, Драгомир Карић, Снежана Пауновић, Немања Шаровић, Зоран Радојичић и др Санда Рашковић Ивић.

Седници Одбора није присуствовала Јасмина Николић, члан, нити Милош Бошковић, заменик члана Одбора.

Поред чланова Одбора седници су присуствовали и народни посланици, који нису чланови Одбора: Стефана Миладиновић, Ђорђе Милићевић, Неђо Јовановић, Јован Палалић и Ђорђе Вукадиновић.

У раду седнице учествовао је Марко Ђурић, в.д. директора Канцеларије за Косово и Метохију са сарадницима: Дамјан Јовић, Душан Козарев и Жељко Јовић, заменици директора; Миљан Ранђеловић, Петар Петковић, Душан Јововић, Слађана Стојановић Марковић и Дејан Павићевић, помоћници директора; Иван Јакшић, саветник за медије директор; Игор Поповић, руководилац групе за правосуђе и имовинска питања; Драгутин Ненезић, правни саветник; Драган Владисављевић, директор канцеларије за координационе послове у преговарачком поступку са ПИС у Приштини; Васо Гујић, шеф кабинета; Дејан Ераковић, сарадник за медије и Марија Раичевић, сарадник за протокол Канцеларије за КиМ.

 Седници су присуствовали и начелници управних округа са Косова и Метохије и представници привремених органа општина КиМ.

 Седници је присуствовао и Момчило Стевановић из Управе криминалистичке полиције.

 Седници су присуствовали и Санда Бабић, саветник за политичка питања Делегације ЕУ у Републици Србији, Маниша Доиг (Ms. Maneesha Doig), саветник за политичка питања Канцеларије УН у Београду и Јевгениј Раздорозни (Mr. Yevgeniy Razdorozhny), саветник за политичка питања Канцеларије УН у Београду.

На предлог председника Одбора, већином од 11 гласова усвојен је следећи:

Д н е в н и р е д

1. Разматрање Извештаја о раду Канцеларије за Косово и Метохију од јануара до јуна 2016. године (првих шест месеци 2016. године), који је поднела Канцеларија за Косово и Метохију (15 Број 02-2065/16, од 16. септембра 2016. године);
2. Информација о дијалогу Београда и Приштине;
3. Образовање Радне групе Одбора и
4. Р а з н о.

Пре преласка на разматрање утврђеног дневног реда Одбор је већином од 11 гласова усвојио записник прве седнице Одбора.

Председавајући је на почетку подсетио чланове, односно заменике чланова Одбора да ће се радити у складу се временом за расправу дефинисаним чл. 75. Пословника Народне скупштине.

Пре преласка на рад по дневном реду, председник Одбора мр Милован Дрецун прочитао је писмо које је Одбору упутио председник Српске листе Славко Симић.

По првој тачки дневног реда председавајући је дао реч Марку Ђурићу, в.д. директору Канцеларије за Косово и Метохију, који је у уводним напоменама изнео лично уверење да је сепаратизам на Косову и Метохији ушао у нову фазу, односно, у покушај одузимања српске имовине. Он је истакао да се у Приштинском парламенту усваја законски мозаик који омогућава Aлбанцима отуђење српске имовине, мимо српске заједнице и уз ћутање међународне заједнице која треба да буде посредник. Посебно је нагласио да Србија није прихватила да ћути у вези са отимањем Рударско металуршко хемијског комбината (РМХК) „Трепча“ а.д, али ни пред чињеницом да међународна заједница и посредници не предузимају ништа по том питању. Он је истакао да је по питању РМХК „Трепча“ а.д, на делу покушај отимања државног власништва, али и власништва акционара, а све уз доношење закона којима ће се сва минерална богатства конфисковати и уз закључивање уговора са инвеститорима на српској територији, а без тендера и консултација са српским становништвом. Критикујући утицај приштинских институција на формирање преговарачког оквира за Поглавље 35. нагласио је да Република Србија има свој преговарачки тим за придруживање ЕУ и министарку за европске интеграције Јадранку Јоксимовић, и да ће се заједно борити за интерес државе. На крају излагања, истакао је да ће Србија наставити да пружа подршку свом народу на КиМ и да ће наставити непоколебљиву борбу за очување КиМ и позвао све политичке актере у Србији на јединство по овом питању.

 У дискусији су учествовали следећи народни посланици, чланови и заменици чланова Одбора: мр Милован Дрецеун, Гордана Чомић, Немања Шаровић, Славиша Ристић, Миљан Дамјановић, Бошко Обрадовић, Драгомир Карић, Горан Богдановић, Божидар Делић, Александар Марковић, Звонимир Стевић, Милован Кривокапић и Марко Благојевић и доминирала су питања у вези са : утрошеним новцем и пројектима који су реализовани у извештајном периоду, мерилима и преговарачком оквиру за Поглавље 35, представницима Српске листе у Приштини; пројекту Сунчана долина, ситуацији на Брезовици, посетама народних посланика КиМ, ставу према бриселским споразумима и преговорима, као и имплентацији договореног у Бриселу, о јединству Срба по питању КиМ, формирању Заједнице српских општина, гашењу српских институција на северу КиМ, узурпацији српске имовине, забрани уласка појединим народним посланицима на КиМ, одрживом повратку Срба, инфраструктурним пројектима и средствима која се дају општинама на северу КиМ. У расправи је указивано и на услове живота српског народна, запослених Срба у свим структурама на КиМ, туристичким потенцијалима на овом простору, посебно у Великој Хочи, односу са Рашко-призренском епархијом Српске православне цркве, продаји српских имања и исељавања, посебно са сеоских подручја, као и могућностима за развој предузетништва на КиМ.

Након обављене расправе, на основу члана 59. Пословника Народне скупштине а сагласно чл. 228. и 229. Пословника Народне скупштине, Одбор за Косово и Метохију је већином од 10 гласова прихватио Извештај о раду Канцеларије за Косово и Метохију за период јануар- јун 2016. године (15 Број 02-2065/16, од 16. септембра 2016. године). Одбор ће извести Народну скупштину о размотреном Извештају о раду Канцеларије за Косово и Метохију на основу члана 59. Пословника Народне скупштине, нагласио је председавајући.

По другој тачки дневног реда „ Информација о дијалогу Београда и Приштине“ **у**водне напомене изнео је Драган Владисављевић, директор Канцеларије за координационе послове у преговарачком поступку са ПИС у Приштини. Он је представио стање и динамику дијалога (у техничком смислу), а на основу раније потписаних техничких споразума. Истакао је да је претходни период карактерисао дијалог о три групе питања, наглашавајући да се ради о суштинским питањима, као што су Заједница српских општина и катастар, затим питања имплементације договореног, као што су телекомуникације, енергетика, мост, дипломе, полиција, правосуђе, званичне посете, и питања где није постигнут никакав споразум због неслагања Приштине, као што су имовина, статус имовине Српске православне цркве и поштовање људских права Срба на КиМ.

У дискусији су учествовали следећи народни посланици, чланови и заменици чланова Одбора: мр Милован Дрецен, Славиша Ристић, Горан Богдановић и Бошко Обрадовић и народни посланици, који нису чланови Одбора:Ђорђе Милићевић и Ђорђе Вукадиновић.

Након дискусије по другој тачки дневног реда, на предлог председника, Одбор је већином од осам гласова усвојио следеће закључке:

1. Одбор за Косово и Метохију Народне скупштине Републике Србије подржава Одлуку Владе Републике Србије о поништавању свих правних последица аката и радњи привремених институција самоуправе у Приштини, које се односе на правни и фактички положај РМХК „Трепча“ а.д.;
2. Подржавамо становиште да је неопходно да имовинска питања морају да буду важан сегмент дијалога Београда и Приштине, који се одвија уз посредовање Европске уније, и охрабрујемо Владу Србије и наш преговарачки тим да наставе да у бриселском дијалогу инстистирају на решењима која неће омогућити стварање преседана за отимање државне, приватне и имовине привредних субјеката на Косову и Метохији. Одбор за Косово и Метохију дели мишљење Владе Републике Србије да имовина мора да буде посебна тема дијалога Београда и Приштине у Бриселу;
3. Подржавамо наш преговарачки тим да у оквиру дијалога о телекомуникацијама устраје и заштити интересе Телекома Србија и српског народа на Косову и Метохији;
4. Сматрамо да је од пресудног значаја за одрживи опстанак српског народа на Косову и Метохији да се у најкраћем могућем року формира Заједница српских општина;
5. Одбор за Косово и Метохију подржава став Владе Србије да се спорна питања у вези са ситуацијом у Аутономној покрајини Косово Метохија морају наставити решавати дијалогом у статусно неутралном оквиру, а у интересу регионалне стабилности, стварања услова за економски просперитет и напретка у процесу приступних преговора са Европском унијом.

Председавајући је, прелазећи на трећу тачку дневног реда, подсетио присутне да је у претходном сазиву Народне скупштине образована Радна група за прикупљање чињеница и доказа у расветљавању злочина над припадницима Српског народа и осталих националних заједница на Косову и Метохији. Имајући у виду да је Радна група имала четири седнице и неколико састанака и успела да прикупи одређени материјал, као и чињеницу да је са десетим сазивом Народне скупштине Радна група формално престала са радом, у циљу континуитета у прикупљању чињеница и доказа, председавајући је предложио образовање Радне групе у складу са Законом о Народној скупштини члан 27. став 8. и 14. као и члан 44. став 6. Пословника Народне скупштине. Одбор је једногласно (10 гласова „за“) донео Одлуку о образовању Радне групе за прикупљање чињеница и доказа у расветљавању злочина над припадницима српског народа и осталих националних заједница на Косову и Метохији у следећем саставу: Председавајући: Милован Дрецун, председник Одбора и чланови: Горан Богдановић, члан Одбора, Звонимир Стевић, члан Одбора, Мирко Крлић, члан Одбора, Зоран Радојичић, заменик члана Одбора, Драгољуб Станковић, заменик тужиоца за ратне злочине Тужилаштва за ратне злочине, члан, Момчило Стевановић, начелник Службе за откривање ратних злочина у Управи криминалистичке полиције Министарства унутрашњих послова, члан, Вељко Одаловић, председник Комисије за нестала лица, члан и Весна Бошковић, саветник у Комисији за нестала лица, заменик члана и Игор Поповић, руководилац Групе за правосуђе, људска права и имовинско-правна питања у Канцеларији за Косово и Метохију, члан. Задатак Радне групе је да интезивно прикупи чињенице и доказе који могу да помогну у расветљавању злочина над Србима и осталим националним заједницама. Прикупљене чињенице и доказе Одбор за Косово и Метохију ће доставити преко надлежног тела, односно Тужилаштва за ратне злочине, Специјалном суду за ратне злочине на Косову и Метохији. Радној групи ће у прикупљању чињеница и доказа стручну помоћ пружити представници државних органа, организација и тела који поседују потребна знања из одређене области. Радној групи ће у прикупљању чињеница и доказа административно-техничку помоћ пружати запослени у служби Одбора за Косово и Метохију.Радна група ће у свом раду користити материјал прикупљен од стране Радне групе образоване Одлуком Одбора за КиМ 15 Број: 02-2679/15. од 19. октобра 2015. године. Радна група почиње са радом даном доношења одлуке и дужна је да задатак из тачке 2. ове одлуке изврши у најкраћем року. Одлука ступа на снагу даном доношења.

У оквиру тачке **Р а з н о** на предлог председника Одбора, Одбор је једногласно усвојио закључак, у складу са чланом 81. став 4. Пословника Народне скупштине, да се на свим седницама Одбора воде стенографске белешке, односно обрада тонског снимка.

Такође, председник Одбора обавестио је чланове да су, у периоду између две седнице Одбора, примљене три представке грађана са којима се поступило у складу Упутством 03 Број: 02-4079 за поступање са иницијативама, петицијама, представкама и предлозима упућеним Народној скупштини .

 Седница је завршена у 14,40 часова.

Обрађен тонски снимак је саставни део записника.

СЕКРЕТАР ОДБОРА ПРЕДСЕДНИК ОДБОРА

 Јелена Ђорић мр Милован Дрецун